|  |  |  |
| --- | --- | --- |
| Liikenne- ja viestintäministeriökirjaamo@lvm.fi | **LAUSUNTO**  | **17.5.2018** |
|  |  |  |

# Luonnoksesta valtioneuvoston asetukseksi ajokorteista annetun valtioneuvoston asetuksen muuttamisesta

*Suomen Motoristit ry kiittää lausuntopyynnöstä ja haluaa antaa seuraavan lausunnon Liikenne- ja viestintäministeriölle luonnoksesta valtioneuvoston asetukseksi ajokorteista annetun valtioneuvoston asetuksen muuttamisesta.*

Mopokortti on useimmille ensimmäinen ajokortti, joten asetuksen 11 §:n ”ensimmäisen ajokortin koulutus” tulisi hankittavaksi mopokorttia suorittaessa. Koska mopokortin suorittajat ovat pääasiassa nuoria, koulutuksen kustannus on heille oleellinen. Nuorille suunnatun ensimmäisen ajokortin koulutuksen tulisi olla kustannustehokasta.

Hallituksen esitys eduskunnalle laiksi ajokorttilain muuttamisesta (HE 146/2017) hyväksytyssä muodossaan kertoo, että

* Liikenteen turvallisuusvirasto voi hyväksyä mainitun koulutuksen antamiseen myös muita liikenneturvallisuusalan toimijoita, joilla on koulutukseen tarvittava alan tuntemus ja osaaminen sekä koulutuskokemus.
* Ilman autokoululupaa ja erillistä hyväksymistä voidaan 1 momentissa tarkoitettu koulutus antaa peruskoulussa ja toisen asteen koulutuksessa koulutuksen sisältöä ja toteutusta koskevien vaatimusten mukaisesti.
* Valtioneuvoston asetuksella voidaan antaa tarkempia säännöksiä tässä pykälässä tarkoitetusta koulutuksesta ja sen antamisen vaatimuksista, koulutuksen ja ajo-opetuksen määristä sekä autokouluvalvontaa koskevista poikkeuksista 4 momentissa tarkoitettujen muiden kuin autokoululuvalla toimivien koulutuksenantajien kohdalla.

Suomen Motoristit ry huomauttaa, että 11 §:n perustelu siitä, että koulutuksen antaminen edellyttäisi autokoululupaa tai viranomaisen erillistä hyväksymistä, tulisi muuttaa hallituksen esityksen mukaiseksi ja koulutuksenantajien kriteerit tulisi määritellä asetuksessa.

Suomen Motoristit ry huomauttaa myös, että koulutuksen taso voidaan tehokkaimmin varmentaa koulutuksen laatua, esim. opintosuunnitelmaa valvomalla, eikä rajoittamalla tahoja sen järjestäjäksi.

Kunnioittavasti

Marja Kuosmanen Jari Kielinen

Puheenjohtaja Edunvalvontajohtaja, kansalliset asiat

Suomen Motoristit ry Suomen Motoristit ry